title: Decizia 2014/219/PESC a Consiliului din 15 aprilie 2014 privind misiunea PSAC a Uniunii Europene în Mali (EUCAP Sahel Mali)

text:
               16.4.2014

               RO

               Jurnalul Oficial al Uniunii Europene

               L 113/21

         DECIZIA 2014/219/PESC A CONSILIULUI
   din 15 aprilie 2014
   privind misiunea PSAC a Uniunii Europene în Mali (EUCAP Sahel Mali)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 21 martie 2012, Consiliul a salutat Strategia Uniunii Europene pentru securitate și dezvoltare în Sahel (denumită în continuare „Strategia UE în Sahel”), subliniind că Uniunea are un interes de durată în reducerea insecurității și consolidarea dezvoltării în regiunea Sahel.

               (2)

               La 16 iulie 2012, prin Decizia 2012/392/PESC (1) Consiliul a lansat misiunea desfășurată în cadrul politicii de securitate și apărare comune (PSAC) EUCAP Sahel Niger, care contribuie la instruirea și la consilierea forțelor interne de securitate din Niger și consolidează coordonarea regională cu Mali și cu Mauritania în domeniul securității.

               (3)

               La 23 iulie 2012, Consiliul a arătat că este preocupat de deteriorarea situației din Mali și de impactul său negativ asupra păcii și stabilității regionale și internaționale. Pentru a continua punerea în aplicare a Strategiei UE în Sahel, Consiliul a invitat Înaltul Reprezentant al Uniunii pentru afaceri externe și politica de securitate (ÎR) și Comisia să facă propuneri concrete în vederea punerii în aplicare rapide a tuturor acțiunilor în materie de guvernanță, de securitate, de dezvoltare și de soluționare a conflictelor preconizate de Strategia UE în Sahel pentru nordul Mali.

               (4)

               La 18 februarie 2013, prin Decizia 2013/87/PESC (2), Consiliul a lansat o misiune militară de instruire a forțelor armate maliene (EUTM Mali), pentru a oferi consiliere și instruire forțelor armate maliene aflate sub controlul autorităților civile legitime din Mali.

               (5)

               La 27 mai 2013, Consiliul și-a reiterat disponibilitatea de a analiza, în special în cadrul PSAC, opțiunile în vederea unui sprijin de urgență acordat autorităților maliene în domeniul securității interne și al justiției, inclusiv în materie de combatere a terorismului și a criminalității organizate.

               (6)

               La 20 februarie 2014, Republica Mali a adresat Uniunii o scrisoare de invitație în vederea desfășurării unei misiuni civile a Uniunii în sprijinul forțelor de securitate din Mali.

               (7)

               La 17 martie 2014, Consiliul a aprobat conceptul de gestionare a crizelor privind o posibilă acțiune în cadrul PSAC în sprijinul forțelor interne de securitate din Mali.

               (8)

               EUCAP Sahel Mali se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din Tratatul privind Uniunea Europeană (TUE),

         ADOPTĂ PREZENTA DECIZIE:
   Articolul 1
   Misiune
   Uniunea instituie în Mali o misiune civilă (EUCAP Sahel Mali), în sprijinul forțelor interne de securitate (poliție, jandarmerie și garda națională) maliene.
   Articolul 2
   Obiectivul și sarcinile
   (1)   Obiectivul EUCAP Sahel Mali este de a permite autorităților maliene să reinstaureze și să mențină ordinea constituțională și democratică, precum și condițiile unei păci durabile în Mali și să reinstaureze și să mențină autoritatea și legitimitatea statului pe întreg teritoriul malian printr-o desfășurare eficace a administrației sale.
   (2)   În sprijinul eforturilor maliene de restaurare a autorității de stat și, în strânsă coordonare cu ceilalți actori internaționali, în special MINUSMA, EUCAP Sahel Mali asistă și consiliază forțele interne de securitate cu privire la punerea în aplicare a reformei securității stabilită de noul guvern, în vederea:

               —

               îmbunătățirea eficacității operaționale;

               —

               restabilirea ierarhiilor respective;

               —

               consolidarea rolului autorităților administrative și judiciare în ceea ce privește conducerea și controlul misiunilor acestora; și

               —

               facilitarea desfășurării operațiilor în nordul țării.

         (3)   Pentru a-și atinge obiectivul, EUCAP Sahel Mali își desfășoară acțiunile conform orientărilor de funcționare strategice definite în conceptul de gestionare a crizelor aprobat de Consiliu la 17 martie 2014 și dezvoltate în documentele de planificare operațională aprobate de Consiliu.
   Articolul 3
   Lanțul de comandă și structura
   (1)   EUCAP Sahel Mali dispune de un lanț de comandă unificat pentru operațiile de gestionare a crizelor.
   (2)   EUCAP Sahel Mali își are cartierul general la Bamako.
   Articolul 4
   Planificarea și lansarea EUCAP Sahel Mali
   (1)   Misiunea este lansată prin decizia Consiliului la data recomandată de comandantul operației civile EUCAP Sahel Mali de îndată ce aceasta din urmă a atins capacitatea sa operațională inițială.
   (2)   Elementul precursor al EUCAP Sahel Mali are ca atribuție pregătirea instalării EUCAP Sahel Mali în ce privește logistica și infrastructura, stabilirea contactelor cu interlocutorii malieni, în special guvernul și autoritățile centrale, pentru a desfășura cu aceștia evaluări prospective ale punerii în aplicare a obiectivelor EUCAP Sahel Mali, începerea definirii cadrului cooperării și coordonării cu partenerii internaționali, în special MINUSMA, și furnizarea elementelor necesare pentru pregătirea conceptului de operații (CONOPS), a planului de operații (OPLAN) și a situației financiare.
   Articolul 5
   Comandantul operației civile
   (1)   Directorul Capacității civile de planificare și conducere (CPCC) a EUCAP Sahel Mali este comandantul operației civile EUCAP Sahel Mali. CPCC este pusă la dispoziția comandantului operației civile pentru planificarea și conducerea EUCAP Sahel Mali.
   (2)   Comandantul operației civile exercită comanda și controlul EUCAP Sahel Mali, sub controlul politic și conducerea strategică a Comitetului politic și de securitate (COPS) și sub autoritatea generală a ÎR.
   (3)   Comandantul operației civile asigură, în ceea ce privește conducerea operațiilor, punerea în aplicare corespunzătoare și eficace a deciziilor Consiliului, precum și a deciziilor COPS, inclusiv prin emiterea de instrucțiuni, după caz, pentru șeful misiunii și oferindu-i acestuia consiliere și asistență tehnică.
   (4)   Comandantul operației civile raportează Consiliului prin intermediul ÎR.
   (5)   Toți membrii personalului detașat rămân în totalitate sub comanda autorităților naționale ale statului care i-a detașat, în conformitate cu normele naționale, sau sub comanda instituției Uniunii care i-a detașat sau a Serviciului european de acțiune externă (SEAE). Aceste autorități transferă controlul operațional al personalului lor comandantului operației civile.
   (6)   Comandantul operației civile are răspunderea generală de a asigura îndeplinirea corespunzătoare a obligației de diligență a Uniunii.
   Articolul 6
   Șeful misiunii
   (1)   Șeful misiunii este responsabil de EUCAP Sahel Mali și exercită comanda și controlul acesteia în teatrul de operații. Șeful misiunii răspunde direct în fața comandantului operației civile și acționează în conformitate cu instrucțiunile date de acesta.
   (2)   Șeful misiunii este reprezentantul EUCAP Sahel Mali în zona sa de acțiune. Șeful misiunii poate delega membrilor personalului misiunii sarcini de gestionare în privința chestiunilor financiare și a celor legate de personalul EUCAP Sahel Mali, sub responsabilitatea sa generală.
   (3)   Șeful misiunii exercită responsabilitatea administrativă și logistică a EUCAP Sahel Mali, inclusiv în ceea ce privește mijloacele, resursele și informațiile puse la dispoziția EUCAP Sahel Mali.
   (4)   Șeful misiunii răspunde de controlul disciplinar asupra personalului. În cazul personalului detașat, acțiunile disciplinare se exercită de către autoritatea națională, în conformitate cu normele naționale, de către instituția Uniunii competentă sau de către SEAE.
   (5)   Șeful misiunii asigură o vizibilitate adecvată EUCAP Sahel Mali.
   Articolul 7
   Controlul politic și conducerea strategică
   (1)   COPS exercită controlul politic și conducerea strategică a EUCAP Sahel Mali, sub responsabilitatea Consiliului și a ÎR. Consiliul autorizează COPS să ia deciziile relevante în acest scop în conformitate cu articolul 38 paragraful al treilea din TUE. Autorizarea în cauză include competența de numire a unui șef al misiunii, la propunerea ÎR, și competența de revizuire a CONOPS și a OPLAN. Competențele decizionale cu privire la obiectivele și încheierea EUCAP Sahel Mali revin în continuare Consiliului.
   (2)   COPS raportează periodic Consiliului.
   (3)   COPS primește periodic și atunci când este necesar rapoarte din partea comandantului operației civile și a șefului misiunii cu privire la chestiuni aflate în sfera de competență a acestora.
   Articolul 8
   Personal
   (1)   EUCAP Sahel Mali este formată în principal din personal detașat de statele membre, de instituțiile Uniunii și de SEAE. Fiecare stat membru, instituție a Uniunii și SEAE suportă cheltuielile aferente personalului pe care l-a detașat, inclusiv cheltuieli de călătorie spre și dinspre locul de desfășurare, salarii, asigurări medicale și indemnizații, altele decât diurnele aplicabile.
   (2)   Statul membru, instituția Uniunii sau SEAE răspunde de soluționarea oricăror reclamații privind detașarea, fie din partea membrului respectiv detașat, fie cu privire la acesta, precum și de introducerea oricărei acțiuni împotriva persoanei respective.
   (3)   EUCAP Sahel Mali poate de asemenea să recruteze personal internațional și local pe bază de contract, în cazul în care funcțiile necesare nu pot fi asigurate de personal detașat de statele membre. În mod excepțional, în cazuri justificate corespunzător, dacă nu sunt disponibili candidați calificați din statele membre, pot fi recrutați, pe bază de contract, resortisanți ai unor state terțe participante, în funcție de necesități.
   (4)   Condițiile de angajare, precum și drepturile și obligațiile personalului internațional și local se stabilesc prin contracte încheiate între EUCAP Sahel Mali și membrii personalului vizați.
   Articolul 9
   Statutul EUCAP Sahel Mali și al personalului acesteia
   Statutul EUCAP Sahel Mali și al personalului acesteia, inclusiv, după caz, privilegiile, imunitățile și alte garanții necesare pentru executarea și derularea în bune condiții a EUCAP Sahel Mali, fac obiectul unui acord încheiat în temeiul articolului 37 din TUE și în conformitate cu procedura prevăzută la articolul 218 din Tratatul privind funcționarea Uniunii Europene.
   Articolul 10
   Participarea statelor terțe
   (1)   Fără a aduce atingere autonomiei decizionale a Uniunii și cadrului instituțional unic al acesteia, statele terțe pot fi invitate să contribuie la EUCAP Sahel Mali, cu condiția să își asume cheltuielile care decurg din detașarea personalului lor, inclusiv salariile, asigurările pentru orice risc, diurnele și cheltuielile de deplasare spre și dinspre Niger și să contribuie, după caz, la cheltuielile de funcționare a EUCAP Sahel Mali.
   (2)   Statele terțe care contribuie la EUCAP Sahel Mali au aceleași drepturi și obligații în ceea ce privește gestionarea curentă a EUCAP Sahel Mali ca și statele membre.
   (3)   Consiliul autorizează COPS să adopte deciziile relevante privind acceptarea contribuțiilor propuse și să instituie un comitet al participanților.
   (4)   Modalitățile detaliate privind participarea statelor terțe fac obiectul unor acorduri încheiate în conformitate cu articolul 37 din TUE. În cazul în care Uniunea și un stat terț încheie sau au încheiat un acord privind instituirea unui cadru pentru participarea respectivului stat terț la operațiile Uniunii de gestionare a crizelor, dispozițiile respectivului acord se aplică în contextul EUCAP Sahel Mali.
   Articolul 11
   Securitate
   (1)   Comandantul operației civile oferă șefului misiunii îndrumări privind acțiunile de planificare a măsurilor de securitate și asigură punerea în aplicare adecvată și eficace a acestora de către EUCAP Sahel Mali în conformitate cu articolul 5.
   (2)   Șeful misiunii răspunde de securitatea EUCAP Sahel Mali și de asigurarea respectării cerințelor minime de securitate aplicabile EUCAP Sahel Mali, în conformitate cu politica Uniunii privind securitatea personalului desfășurat în afara Uniunii cu atribuții operaționale în temeiul titlului V din TUE.
   (3)   Șeful misiunii este asistat de un ofițer de securitate al misiunii, care se află sub autoritatea șefului misiunii și menține o relație funcțională strânsă cu SEAE.
   (4)   În domeniul securității, personalul EUCAP Sahel Mali primește o instruire obligatorie adaptată nivelului de risc astfel cum este evaluat în zona de operații. De asemenea, personalul EUCAP Mali urmează periodic, în teatrul de operații, reinstruiri organizate de ofițerul de securitate al misiunii.
   (5)   Șeful misiunii asigură protecția informațiilor UE clasificate în conformitate cu Decizia 2013/488/UE a Consiliului (3).
   Articolul 12
   Celula de supraveghere
   Se activează celula de supraveghere pentru EUCAP Sahel Mali.
   Articolul 13
   Dispoziții legale
   EUCAP Sahel Mali are capacitatea de a achiziționa servicii și bunuri, de a încheia contracte și acorduri administrative, de a angaja personal, de a deține conturi bancare, de a dobândi și a înstrăina active și de a se achita de obligații, precum și de a fi parte la procedurile juridice, după cum este necesar pentru punerea în aplicare a prezentei decizii.
   Articolul 14
   Dispoziții financiare
   (1)   Valoarea de referință financiară destinată acoperirii cheltuielilor aferente EUCAP Sahel Mali pentru primele nouă luni de la intrarea în vigoare a prezentei decizii este de 5 500 000 EUR. Valoarea de referință financiară pentru perioadele ulterioare este hotărâtă de Consiliu.
   (2)   Toate cheltuielile sunt gestionate în conformitate cu procedurile și normele aplicabile bugetului general al Uniunii. Resortisanții statelor terțe și cei ai statului-gazdă sunt autorizați să depună o ofertă. Sub rezerva aprobării din partea Comisiei, misiunea poate încheia acorduri de natură tehnică, privind furnizarea de echipamente, servicii și spații pentru EUCAP Sahel Mali, cu state membre, cu statul-gazdă, cu state terțe participante și cu alți actori internaționali.
   (3)   EUCAP Sahel Mali răspunde de execuția bugetului misiunii. În acest scop, EUCAP Sahel Mali semnează un acord cu Comisia.
   (4)   Dispozițiile financiare respectă lanțul de comandă, astfel cum se prevede la articolele 3, 5 și 6, precum și cerințele operaționale ale EUCAP Sahel Mali, inclusiv compatibilitatea echipamentelor și interoperabilitatea echipelor sale.
   (5)   Cheltuielile sunt eligibile începând cu data semnării acordului menționat la alineatul (3).
   Articolul 15
   Celula de proiect
   (1)   EUCAP Sahel Mali dispune de o celulă de proiect pentru identificarea și punerea în aplicare a proiectelor. Acolo unde este cazul, EUCAP Sahel Mali coordonează, facilitează și furnizează consultanță pentru proiectele puse în aplicare de statele membre și statele terțe, sub responsabilitatea acestora, în domenii legate de mandatul EUCAP Sahel Mali și în sprijinul obiectivelor acesteia.
   (2)   Sub rezerva alineatului (3), EUCAP Sahel Mali este autorizată să recurgă la contribuții financiare din partea statelor membre sau a unor state terțe pentru punerea în aplicare a proiectelor identificate care completează în mod coerent celelalte acțiuni ale EUCAP Sahel Mali în următoarele două cazuri:

               —

               proiectul este prevăzut în situația financiară a prezentei decizii; sau

               —

               proiectul este integrat în cursul mandatului prin intermediul unei modificări a respectivei situații financiare la solicitarea șefului misiunii.

         EUCAP Sahel Mali încheie un acord cu statele vizate, care acoperă în special procedurile specifice pentru soluționarea oricăror plângeri formulate de părți terțe cu privire la prejudiciile suferite în urma acțiunilor sau omisiunilor din partea șefului misiunii în utilizarea fondurilor furnizate de statele vizate.
   În niciun caz, statele membre participante nu pot angaja răspunderea Uniunii sau a ÎR, în temeiul acțiunilor sau omisiunilor șefului misiunii în utilizarea fondurilor din partea statelor respective.
   (3)   COPS își dă acordul cu privire la acceptarea unei contribuții financiare din partea statelor terțe la celula de proiect.
   Articolul 16
   Coerența răspunsului Uniunii și coordonarea
   (1)   ÎR asigură coerența dintre punerea în aplicare a prezentei decizii și acțiunea externă a Uniunii în general, inclusiv programele de dezvoltare ale Uniunii.
   (2)   Fără a aduce atingere lanțului de comandă, șeful misiunii acționează în strânsă coordonare cu delegația Uniunii în Mali pentru a asigura coerența acțiunii Uniunii în Mali. Fără a interveni în lanțul de comandă, șeful delegației la Bamako, în strânsă coordonare cu Reprezentantul Special al Uniunii Europene în Sahel (RSUE Sahel), oferă șefului misiunii EUCAP Sahel Mali civile orientări politice la nivel local. Șeful misiunii EUCAP Sahel Mali, șeful delegației la Bamako și RSUE Sahel desfășoară consultări în funcție de necesități.
   (3)   Se instituie o cooperare între șeful misiunii EUCAP Sahel Mali, comandantul misiunii EUTM Mali, șeful misiunii EUCAP (Sahel) Niger și șeful misiunii EUBAM Libia.
   (4)   De asemenea, EUCAP Sahel Mali își coordonează și armonizează acțiunile sale în domeniul reformei securității cu MINUSMA și alți parteneri internaționali.
   Articolul 17
   Comunicarea informațiilor
   (1)   ÎR este autorizat să comunice statelor terțe asociate prezentei decizii sau statelor terțe invitate să aducă o contribuție, după caz și în conformitate cu nevoile EUCAP Sahel Mali, informații UE clasificate până la nivelul „RESTREINT UE/EU RESTRICTED” generate în scopul EUCAP Sahel Mali, în conformitate cu Decizia 2013/488/UE.
   (2)   În caz de nevoie operațională specifică și imediată, ÎR este, de asemenea, autorizat să comunice statului-gazdă orice informații UE clasificate până la nivelul „RESTREINT UE/EU RESTRICTED” generate în scopul EUCAP Sahel Mali, în conformitate cu Decizia 2013/488/UE. Între ÎR și autoritățile competente ale statului-gazdă se încheie acorduri în acest sens.
   (3)   ÎR este autorizat să comunice statelor terțe asociate prezentei decizii orice documente UE neclasificate privind deliberările Consiliului referitoare la EUCAP Mali și care intră sub incidența obligației de secret profesional, în temeiul articolului 6 alineatul (1) din Regulamentul de procedură al Consiliului (4).
   (4)   ÎR poate delega astfel de autorizări, precum și competența de a încheia acordurile menționate la alineatul (2), funcționarilor SEAE, comandantului operației civile și/sau șefului misiunii în conformitate cu secțiunea VII din anexa VI la Decizia 2013/488/UE.
   Articolul 18
   Intrarea în vigoare și durata
   Prezenta decizie intră în vigoare la data adoptării.
   Se aplică pentru o perioadă de 24 de luni începând de la data lansării EUCAP Sahel Mali.

      Adoptată la Luxemburg, 15 aprilie 2014.

            Pentru Consiliu

            Președintele

         C. ASHTON

      (1)  Decizia 2012/392/PESC a Consiliului din 16 iulie 2012 privind misiunea PSAC a Uniunii Europene în Niger (EUCAP Sahel Niger) (JO L 187, 17.7.2012, p. 48).

      (2)  Decizia 2013/87/PESC a Consiliului din 18 februarie 2013 privind lansarea unei misiuni militare a Uniunii Europene pentru a contribui la instruirea forțelor armate maliene (EUTM Mali) (JO L 46, 19.2.2013, p. 27).

      (3)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).

      (4)  Decizia 2009/937/UE a Consiliului din 1 decembrie 2009 de adoptare a regulamentului său de procedură (JO L 325, 11.12.2009, p. 35).


title: Decizia Comisiei din 19 iunie 2000 privind echilibrul între bărbați și femei în cadrul comitetelor și grupurilor de experți constituite de Comisie [notificată cu numărul C(2000) 1600]

text:
               05/Volumul 05

               RO

               Jurnalul Ofícial al Uniunii Europene

               195

         32000D0407

               L 154/34

               JURNALUL OFÍCIAL AL UNIUNII EUROPENE

      DECIZIA COMISIEI

   din 19 iunie 2000
   privind echilibrul între bărbați și femei în cadrul comitetelor și grupurilor de experți constituite de Comisie
   [notificată cu numărul C(2000) 1600]
   (2000/407/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   întrucât:

               (1)

               În conformitate cu articolul 2 din tratat, promovarea egalității între bărbați și femei este una dintre misiunile Comunității.

               (2)

               În conformitate cu articolul 3 din tratat, Comunitatea caută ca în toate acțiunile sale să elimine inegalitățile și să promoveze egalitatea între bărbați și femei.

               (3)

               În ciuda Recomandării 96/694/CE a Consiliului din 2 decembrie 1996 privind participarea echilibrată a femeilor și bărbaților la procesul decizional (1), femeile sunt încă subreprezentate în organele de decizie, inclusiv cele înființate de Comisie (2).

               (4)

               Rezoluția Parlamentului European din 11 februarie 1994 privind prezența femeilor în organele de decizie a invitat statele membre ale Uniunii Europene să ia măsuri speciale în acest domeniu și a fost urmată de o Rezoluție a Consiliului din 27 martie 1995 privind participarea echilibrată a femeilor și bărbaților la procesul decizional.

               (5)

               Egalitatea între femei și bărbați este indispensabilă pentru demnitatea umană și pentru democrație și constituie un principiu fundamental al legislației comunitare, al constituțiilor și legislațiilor statelor membre și al convențiilor internaționale și europene.

               (6)

               Comisia adoptă o politică de luare în considerare sistematică a egalității dintre bărbați și femei și de integrare a egalității șanselor în toate activitățile și politicile comunitare.

               (7)

               În timpul celei de-a patra Conferințe mondiale a Organizației Națiunilor Unite privind femeile (Beijing, 1995), Comunitatea Europeană s-a angajat să promoveze participarea femeilor la luarea deciziilor.

               (8)

               Consiliul Europei, în Recomandarea sa 1413 din 1999, invită statele sale membre să ajungă la o reprezentare echilibrată a femeilor și a bărbaților în viața publică și privată.

               (9)

               La Conferința europeană de la Paris din 17 aprilie 1999 privind femeile și bărbații aflați în funcții de conducere, statele membre au fost invitate să promoveze respectarea egalității între femei și bărbați în ceea ce privește desemnarea membrilor organelor de decizie.

               (10)

               Trebuie adoptate măsuri specifice pentru promovarea participării echilibrate a femeilor și a bărbaților la procesul decizional, cu scopul de a realiza o egalitate a șanselor între femei și bărbați.

               (11)

               Comisia s-a angajat deja să atingă un obiectiv de 40 % femei în toate comitetele și grupurile de cercetare (3). Acest obiectiv trebuie urmărit în alte domenii, în cadrul grupurilor de experți și al comitetelor constituite de Comisie.

               (12)

               Această decizie nu se aplică comitetelor care intră în domeniul de aplicare a Deciziei 1999/468/CE a Consiliului din 28 iunie 1999 de stabilire a procedurilor privind exercitarea atribuțiilor de punere în aplicare conferite Comisiei (4),

         DECIDE:
   Articolul 1
   Prezenta decizie se aplică grupurilor de experți și comitetelor create de Comisie. Aceasta menționează noile grupuri de experți și comitete, precum și pe cele deja existente.
   Articolul 2
   Comisia se angajează să instaureze un echilibru între bărbați și femei în cadrul grupurilor de experți și al comitetelor constituite de aceasta. Obiectivul pe termen mediu este de a avea cel puțin 40 % reprezentanți ai fiecărui sex în fiecare grup de experți și comitet.
   În ceea ce privește grupurile de experți și comitetele existente, Comisia încearcă să corecteze dezechilibrul dintre sexe în momentul fiecărei înlocuiri și la expirarea mandatului membrilor grupurilor de experți sau ai comitetelor.
   Articolul 3
   La trei ani de la adoptarea prezentei decizii, Comisia examinează aplicarea sa și publică un raport care va conține o analiză statistică a echilibrului bărbați-femei în cadrul grupurilor de experți și al comitetelor. În funcție de rezultatele acestei examinări, Comisia poate lua orice măsură necesară.

      Adoptată la Bruxelles,19 iunie 2000.

            Pentru Comisie

         Anna DIAMANTOPOULOU

            Membru al Comisiei

      (1)  JO L 319, 10.12.1996, p. 11.

      (2)  COM(2000) 120 final.

      (3)  COM(1999) 76 final.

      (4)  JO L 184, 17.7.1999, p. 23.


title: Decizia nr. 930/2007/CE a Parlamentului European și a Consiliului din 7 iunie 2007 privind mobilizarea Fondului de Solidaritate al Uniunii Europene în aplicarea punctului 26 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară

text:
               3.8.2007

               RO

               Jurnalul Oficial al Uniunii Europene

               L 202/18

      DECIZIA NR. 930/2007/CE A PARLAMENTULUI EUROPEAN ȘI A CONSILIULUI

   din 7 iunie 2007
   privind mobilizarea Fondului de Solidaritate al Uniunii Europene în aplicarea punctului 26 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (1), în special punctul 26,
   având în vedere Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (2),
   având în vedere propunerea Comisiei,
   întrucât:

               (1)

               Uniunea Europeană a creat un Fond de Solidaritate al Uniunii Europene („fondul”) pentru a-și exprima solidaritatea față de populația din regiunile afectate de catastrofe naturale.

               (2)

               Acordul interinstituțional din 17 mai 2006 permite mobilizarea fondului în limita unui plafon anual de 1 miliard de euro.

               (3)

               Regulamentul (CE) nr. 2012/2002 cuprinde dispozițiile care permit mobilizarea fondului.

               (4)

               Ungaria și Grecia au depus cereri pentru mobilizarea fondului, referitoare la două dezastre cauzate de inundații,

         DECID:
   Articolul 1
   Pentru bugetul general al Uniunii Europene aferent exercițiului financiar 2007, se mobilizează suma de 24 370 114 EUR în credite de plată și de angajament din Fondul de Solidaritate al Uniunii Europene.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 7 iunie 2007.

            Pentru Parlamentul European

            Președintele

         H.-G. PÖTTERING

            Pentru Consiliu

            Președintele

         G. GLOSER

      (1)  JO C 139, 14.6.2006, p. 1.

      (2)  JO L 311, 14.11.2002, p. 3.


title: 2010/660/UE: Decizia Parlamentului European și a Consiliului din 20 octombrie 2010 privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea FEG/2009/023 PT/Qimonda introdusă de Portugalia)

text:
               4.11.2010

               RO

               Jurnalul Oficial al Uniunii Europene

               L 286/16

         DECIZIA PARLAMENTULUI EUROPEAN ȘI A CONSILIULUI
   din 20 octombrie 2010
   privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea FEG/2009/023 PT/Qimonda introdusă de Portugalia)
   (2010/660/UE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (1), în special punctul 28,
   având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (2), în special articolul 12 alineatul (3),
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost creat pentru a oferi un sprijin suplimentar lucrătorilor concediați ca urmare a schimbărilor majore din structura comerțului mondial din cauza globalizării și pentru a-i ajuta să se reintegreze pe piața forței de muncă.

               (2)

               Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor concediați ca urmare directă a crizei financiare și economice mondiale.

               (3)

               Acordul interinstituțional din 17 mai 2006 permite mobilizarea FEG în limita unui plafon anual de 500 milioane EUR.

               (4)

               La 17 decembrie 2009, Portugalia a depus o cerere de mobilizare a FEG privind concedierile din întreprinderea Qimonda Portugal SA, iar până la 28 aprilie 2010 a transmis informații suplimentare. Cererea îndeplinește condițiile pentru fixarea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea unei sume de 2 405 671 EUR.

               (5)

               Prin urmare, ar trebui mobilizat FEG pentru a oferi o contribuție financiară ca răspuns la cererea depusă de Portugalia,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 2 405 671 EUR, sub formă de credite de angajament și credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 20 octombrie 2010.

            Pentru Parlamentul European

            Președintele

         J. BUZEK

            Pentru Consiliu

            Președintele

         O. CHASTEL

      (1)  JO C 139, 14.6.2006, p. 1.

      (2)  JO L 406, 30.12.2006, p. 1.